V. Palko, poslanec: (2008-10-31):
S dovolením, vážené panie poslankyne, páni poslanci, vážený pán podpredseda vlády Čaplovič, keďže táto politika, ktorú robíte, je úplne bezvýchodisková a bezkoncepčná, tak dám vám zopár rád, dobre mienených rád. Pozrite sa, keď niekto je v radoch SMK, v radoch maďarských politikov na Slovensku extrémista, a sú takí, vieme, že takí sú, v tom sa zhodujeme, treba ich nejakým spôsobom izolovať. Keď sa niekto chová tak, že preňho Trianon trauma nie je, tak ho treba vťahovať do spolupráce. Musím povedať, že ak niekto má nejaké posledné zvyšky citu pre toto, tak ste to vy, pán podpredseda vlády. Nakoniec aj preto vám uštedril Ján Slota dosť hlúpu nadávku, keď spomínal nejakých senilov, ja som stál vtedy na vašej strane a vždycky budem stáť na vašej strane. Dneska ste Jánovi Slotovi tlieskali, no tak chápem, že politik všelijaké obete prináša, keď je vo vláde. Po druhé, keď niekto kritizuje Maďarov oprávnene na Slovensku, je to v poriadku. Treba ich kritizovať. Keď niekto uráža povedzme ich kráľa, ktorý je svätým v katolíckej cirkvi, nebojte sa ich zastať. Na to nemôžete doplatiť. Po tretie, dohodnite sa vo vládnej koalícii, dohodnite sa vo vládnej koalícii, že odtiaľ nebudú zaznievať žiadne výroky, ktoré okamžite nahrávajú a ktoré okamžite budú používať tí, ktorí v slovensko-maďarskom spore stoja na tej protislovenskej strane. Na tomto sa, prosím, dohodnite. Je to záujem Slovenskej republiky. Ďalej, buďte diplomaticky aktívni. Buďte diplomaticky aktívni, čo ste urobili v prípade Maďarských gárd na Slovensku? Čo ste urobili? Povojnové dohody hovoria o tom, že Maďarská republika nesmie pripustiť existenciu paramilitaristických organizácií, ktoré sú revizionistické, ktoré hovoria o zmene hraníc. To znamená, že Slovenská republika má plné právo nielen protestovať, má plné právo žiadať zákaz, zákaz takýchto organizácií. Kedy váš minister zahraničných vecí také niečo žiadal, explicitne, kedy? Kedy ste to žiadali vy, pán podpredseda vlády? Nikdy! Organizujete takéto prázdne reči tuná v Národnej rade Slovenskej republiky. Buďte diplomaticky aktívni. Organizujte úplne vecné, seriózne, pokojné rokovania o návrate umeleckých cenných pamiatok na Slovensko, ktoré sa dostali v rôznych vlnách na územie dnešného Maďarska. Keď to dokázali komunisti koncom 60. rokov, prečo to vy nerobíte? Minulý rok sme tú tému otvorili. Prosím, ťahajte tie veci dokonca. Toto bolo zopár dobre mienených rád, pán podpredseda vlády, ktoré vám dávame z opozičných lavíc. A úplne posledná poznámka na záver. Vážené panie poslankyne, vážení páni poslanci, vážený pán predseda parlamentu, vážený pán podpredseda vlády, nie ste hovorcami slovenskej suverenity a slovenskej zvrchovanosti. Pred pol rokom v tejto sále ste hlasovali za Lisabonskú zmluvu. Pripomeniem, kto za ňu hlasoval: strany, ktoré vedú Robert Fico, Vladimír Mečiar, Ján Slota a Pál Csáky. Kto hlasoval za Lisabonskú zmluvu, hlasoval za to, aby dôležité veci národného a štátneho záujmu Slovenskej republiky boli odteraz rozhodované nie tu na Slovensku, ale v Bruseli. Inými ľuďmi, inými politikmi, nie politikmi Slovenskej republiky. Takouto dôležitou vecou národného záujmu je aj otázka politiky voči národným menšinám. Čiže keď niekto hlasoval za Lisabonskú zmluvu, nech nehovorí o Mníchove. Nech nehovorí o Mníchove. Mníchov bol o násilí zvonku. Ale tu na Slovensku niektorí politici úplne dobrovoľne odovzdali kompetencie do zahraničia. Prečo to urobili? Čo to bolo? Čo bol motív? Hlúposť, zradcovstvo alebo snaha spravovať eurofondy? Toto by sme sa radi niekedy dozvedeli. Ďakujem za pozornosť.